Diari Oficial de la Generalitat Valenciana


Sumari del DOGV 8049, del 26-05-2017 (2017/4588)

RESOLUCIÓ de 23 de maig de 2017, del president de CulturArts Generalitat, per la qual es convoca la concessió d'ajudes per a la creació de guions de llargmetratges cinematogràfic per a l'any 2017.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8049

Data del DOGV
:   26-05-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/4588


Data del document
:   23-05-2017

Organisme emissor
:   Culturarts Generalitat

Tipus de document
:   Resolució

Anàlisi jurídica

 Descriptors 

:   * Culturarts Generalitat
    * ajuda pública

RESOLUCIÓ de 23 de maig de 2017, del president de CulturArts Generalitat, per la qual es convoca la concessió d'ajudes per a la creació de guions de llargmetratges cinematogràfic per a l'any 2017. [2017/4588]  
Per mitjà de l'Ordre 33/2016, de 18 de juliol, de la Conselleria d'Educació, Investigació, Cultura i Esport (DOGV 7832, 20.07.2016), s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en CulturArts Generalitat (d'ara en avant, ordre de bases reguladores).  
Per la seua banda, el Pla estratègic de subvencions 2016-2019, de la Conselleria d'Educació, Investigació, Cultura i Esport, aprovat per Resolució de 30 d'agost de 2016, del conseller d'Educació, Investigació, Cultura i Esport (DOGV 7865, 05.09.2016), estableix en l'annex únic i dins de l'objectiu estratègic 2 de Culturarts Generalitat, foment de la creació artística, la línia de subvenció per a l'ajuda a l'escriptura de guions cinematogràfics.  
De conformitat amb el que estableix l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que les persones que ostenten la presidència dels organismes públics i entitats de dret públic seran les competents per a realitzar la convocatòria de les subvencions, així com d'acord amb l'article 2, punt 2, lletra l) i l'article 4, punt 2, lletra j) del Reglament d'organització i funcionament de CulturArts Generalitat, aprovat pel Decret 5/2013, de 4 de gener i modificat, a aquests efectes, pel Decret 141/2014, de 5 de setembre, del Consell (DOGV 7355, 08.09.2014), en virtut dels quals correspon a la Presidència convocar i resoldre la concessió d'incentius, ajudes i subvencions de les diferents matèries culturals integrades en CulturArts Generalitat, resolc:  
  
  
Primer. Finalitat, objecte i condicions de les ajudes  
1. Convocar la concessió d'ajudes per a la creació de guions de llargmetratges cinematogràfics dels gèneres d'animació, ficció i documental, per a l'exercici 2017, a fi d'ampliar les línies d'actuació i suport al sector audiovisual en l'àmbit competencial de la Generalitat, i estimular l'escriptura de guions cinematogràfics per mitjà de la concessió d'ajudes.  
2. Les ajudes es concediran d'acord amb els principis de publicitat, transparència, objectivitat, igualtat i no discriminació i, per mitjà del règim de concurrència competitiva, per als treballs realitzats que tinguen lloc entre l'1 de gener i el 29 de desembre de 2017, ambdós inclosos.  
3. Podran obtindre la condició de persones beneficiàries d'aquestes ajudes les persones físiques que vulguen realitzar el treball de creació del guió d'un llargmetratge cinematogràfic en l'àmbit competencial de la Generalitat, segons disposa l'article 2, punt 2.3.2 de l'ordre de bases reguladores.  
Això cal entendre-ho d'acord amb el que preveu la línia de subvenció S6424000 dels pressupostos de la Generalitat per a 2017, aprovats per la Llei 14/2016, de 30 de desembre (DOGV 7948, 31.12.2016), que correspon expressament a la promoció de l'escriptura de guions cinematogràfics per autors valencians.  
A aquests efectes, s'entén per valencians/valencianes els que són naturals de la Comunitat Valenciana i els que resideixen en aquesta amb una antiguitat mínima d'1 any en la data en què finalitze el termini de presentació de la sol·licitud.  
En el cas que en un mateix projecte participen diferents autors, tots hauran de complir el que preveu aquest punt.  
4. No es podrà presentar més d'un projecte per sol·licitant.  
5. La concessió d'aquestes ajudes no és compatible amb l'obtenció d'altres diferents que puguen atorgar altres administracions públiques per a la creació del mateix guió de llargmetratge.  
6. No podran presentar-se a la convocatòria projectes que es presenten a les convocatòries de desenvolupament i preparació de projectes de llargmetratges o de producció audiovisual de CulturArts corresponents a 2017.  
  
Segon. Finançament de les ajudes, import màxim i nombre màxim d'ajudes  
1. D'acord amb l'esmentada Llei 14/2016, de 30 de desembre, de pressupostos de la Generalitat per a 2017, les ajudes convocades s'imputaran al crèdit previst en la secció 09, entitat 00511 en la línia de subvenció S6424000, «Ajuda escriptura de guions cinematogràfics», inclosa en el capítol IV del pressupost de CulturArts Generalitat, per import global màxim de 128.000,00 ?.  
Així mateix, el referit import podrà ser minorat quan en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
2. Es concedirà un màxim de setze ajudes, de 8.000 - cada una.  
  
Quatre de les ajudes, com a mínim, seran per a projectes de guions de llargmetratges documentals, sempre que els dits projectes obtinguen un mínim de 25 punts, d'acord amb el que estableix l'article 3, punt 3.5.2.6 de l'ordre de bases reguladores.  
Si es presenten menys de quatre projectes de guions per a documentals o són menys de quatre els que aconsegueixen el mínim de 25 punts, les ajudes romanents revertiran en la resta de projectes que per ordre de puntuació hagen superat els 25 punts.  
  
Tercer. Presentació de sol·licituds  
1. El termini de presentació de sol·licituds serà de 30 dies naturals comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
2. Les sol·licituds hauran de dirigir-se a la seu de CulturArts Generalitat, a la plaça de Viriat, s/n, 46294, de València.  
Els sol·licitants, persones físiques, podran optar per presentar la sol·licitud i documentació per via telemàtica o presencial:  
a) Per via telemàtica, a través de la seu electrònica de la Generalitat, PROP, en la URL següent: https://www.culturartsgeneralitat.es. En aquest cas, la sol·licitud s'omplirà amb l'aplicació informàtica establida a l'efecte i el sol·licitant haurà de disposar de firma electrònica de ciutadans emesa per l'Institut Valencià de Finances: http://www.accv.es/ciudadanos/ o DNI electrònic.  
b) La presentació presencial de les sol·licitud podrà realitzar-se en la seu de CulturArts Generalitat a la plaça de Viriat, s/n, 46505 València, a la Conselleria d'Educació, Investigació, Cultura i Esport, av. de Campanar, 32, 46209 València, i en les direccions territorials d'Educació, Investigació, Cultura i Esport: d'Alacant (c/ Carratalá, 47, 03781 Alacant), de Castelló de la Plana (av. del Mar, 23, 12739 Castelló de la Plana) i de València (c/ Gregori Gea núm. 14, 46668 València). Igualment, utilitzant qualsevol dels mitjans previstos en la Llei 39/2015, d'1 d'octubre, del procediment administratiu comú de les administracions públiques, i justificar la data d'imposició de l'enviament en l'oficina de correus o presentació en el registre i anunciar la remissió de la sol·licitud, per mitjà de correu a l'adreça d'ajudes\_tymdvuvvbi@auu.ma en el mateix dia, només als efectes organitzatius.  
  
3. Les sol·licituds hauran d'omplir-se necessàriament de conformitat amb el model de sol·licitud que s'adjunta com a annex I a aquesta convocatòria, i s'acompanyarà dels documents o certificats a què es fa referència en cada apartat del model de sol·licitud, i hauran de desenvolupar els punts següents:  
3.1. Declaració de les subvencions, ajudes, ingressos o recursos sol·licitats, percebuts o concedits i pendents de percepció per altres administracions o institucions públiques i privades per a la mateixa finalitat, i justificar documentalment la quantia d'aquestes (apartat C del model de sol·licitud).  
3.2. Declaració de minimis de l'exercici fiscal present i dels dos anteriors (apartat C del model de sol·licitud).  
3.3. Declaració responsable de no incórrer en cap de les prohibicions per a obtindre la condició de beneficiari especificades en els punts 2 i 3 de l'article 13 de la Llei 38/2003, de 17 de novembre, general de subvencions, en els termes que preveu l'article 13.7 de l'esmentat cos legal (apartat E del model de sol·licitud).  
3.4. Igualment, la sol·licitud haurà d'acompanyar-se de la documentació següent (apartat D del model de sol·licitud):  
a) Un exemplar dels documents següents:  
- Currículum del sol·licitant.  
- Declaració de l'autor en què acredite la possessió dels drets en el cas que el guió estiga basat en una obra preexistent.  
  
- Qualsevol altra dada o document relacionat amb el projecte objecte de la sol·licitud, que els interessats consideren convenient aportar.  
  
b) Un exemplar en paper i un altre en suport digital (USB, CD, etc.), anònim, separat de la resta de documents, en els quals només ha de figurar el títol del projecte. Ni en l'exterior del suport digital o semblant ni en el contingut ha de figurar cap referència al guionista o a l'empresa implicada. En cas d'haver-hi alguna referència el projecte quedarà exclòs de la convocatòria.  
En l'exemplar en paper i en el format digital s'inclourà:  
- Memòria explicativa del projecte.  
La memòria explicativa estarà composta per una sinopsi de principi a fi de tres pàgines com a màxim i una declaració d'intencions de l'autor també de tres pàgines com a màxim.  
- Mostra del treball per al qual se sol·licita l'ajuda, que consistirà en un tractament del guió amb una extensió entre 20 i 40 folis, i el desenvolupament equivalent a cinc minuts del guió definitiu.  
El tractament estarà escrit en castellà o en valencià, segons la versió original en què es projecte redactar el guió, i podrà ser seqüenciat, capitular o narratiu.  
Si la versió original del guió no fóra ni en valencià ni en castellà, s'haurà d'incloure una versió en una d'aquestes dues llengües.  
3.5. En el cas que es tracte de persones sol·licitants que no són naturals de la Comunitat Valenciana, s'haurà d'aportar un certificat d'empadronament municipal que acredite la seua residència en aquesta amb una antiguitat mínima d'un any.  
4. D'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part del sol·licitant (apartat F del model de sol·licitud), l'òrgan gestor del procediment estarà autoritzat per a obtindre directament les dades dels documents elaborats per qualsevol administració i que per a aquest procediment són els següents:  
- Dades d'identitat (DNI o document equivalent en cas d'estrangers).  
- Certificat de l'Agència Estatal d'Administració Tributària, que acredite que està al corrent de les seues obligacions.  
- Certificat de la Tresoreria General de la Seguretat Social, que acredite que està al corrent de les seues obligacions.  
- Certificat de la direcció territorial, de la Conselleria d'Hisenda i Model Econòmic corresponent, que acredite que està al corrent de les seues obligacions tributàries amb la Generalitat.  
En cas d'oposició a la seua obtenció per l'Administració, serà l'interessat qui haja d'aportar els dits documents.  
5. Si la sol·licitud d'iniciació no incloguera totes les dades exigides o faltara documentació, s'aplicarà el que preveu l'article 5.4 de l'ordre de bases reguladores i, en tot cas, l'esmena de la documentació haurà de presentar-se d'acord amb el que preveu el punt 2 d'aquest resolc tercer.  
  
Sense perjuí de l'anterior, en cap cas podrà ser objecte de requeriment per part de CulturArts el tractament del guió, ni el seu desenvolupament, ni la memòria explicativa d'aquest.  
En tot cas, el òrgan instructor podrà requerir els sol·licitants perquè proporcionen qualsevol informació aclaridora que resulte necessària per a la gestió d'aquesta.  
6. Les dades de caràcter personal contingudes en l'imprés de sol·licitud podran ser incloses en un fitxer per al seu tractament per CulturArts Generalitat com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Igualment els sol·licitants d'ajuda podran exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei orgànica 15/1999, de protecció de dades de caràcter personal (BOE 298, 14.12.1999).  
7. El contingut d'informació falsa o que no es corresponga amb la realitat en la sol·licitud suposarà la no valoració per part de la comissió tècnica de valoració i serà motiu de desestimació d'aquesta en la resolució dictada per l'òrgan competent. Igualment, podrà ser motiu de revocació de la subvenció concedida en el cas que haguera sigut ja adjudicada.  
Quart. Comissió tècnica de valoració  
1. La comissió tècnica de valoració s'ajustara al que estableix l'article 6, punt 3.2 de l'ordre de bases reguladores.  
2. Els representants d'organitzacions i associacions o experts independents de provada qualificació professional en el sector audiovisual de la comissió (analistes) informaran els guions dels projectes presentats d'acord amb els criteris de valoració que s'enumeren en el resolc cinqué d'aquesta resolució.  
La nota de cada analista, individualment considerada, no podrà diferir de la de la resta d'analistes 4 o més punts. Si inicialment es produïra aquesta circumstància els analistes hauran d'arribar a un acord sobre aquest aspecte.  
3. Així mateix, realitzaran informes en què es reflectiran les fortaleses, les debilitats i les possibilitats del projecte presentat que es posaran a disposició dels sol·licitants d'ajuda. Els dits informes contindran les puntuacions dels analistes en cada un dels apartats que s'incorporaran a l'acta.  
4. La comissió tècnica de valoració, a la vista dels informes dels analistes, emetrà un informe que quedarà incorporat a les actes de la comissió i en aquest es deixarà constància de l'avaluació dels projectes, així com de la prelació de major a menor puntuació. Així mateix, contindrà la proposta de subvencions, de conformitat amb el que estableix el punt 5 de l'article 6 de l'ordre de bases reguladores.  
  
Cinqué. Criteris de valoració. Puntuació mínima exigida  
1. Per a la valoració dels projectes presentats, fins a un màxim en conjunt de 40 punts, es consideraran els criteris següents:  
a) Guió de llargmetratge d'animació:  
- Premissa/originalitat: fins a un màxim de 10 punts.  
- Estil/tècnica: fins a un màxim de 10 punts.  
- Trama/desenvolupament: fins a un màxim de 10 punts.  
- Disseny/concepte: fins a un màxim de 10 punts.  
b) Guió de llargmetratge de ficció:  
- Premissa/originalitat: fins a un màxim de 10 punts.  
- Estil/tècnica: fins a un màxim de 10 punts.  
- Trama/desenvolupament: fins a un màxim de 10 punts.  
- Personatges: fins a un màxim de 10 punts.  
c) Guió de llargmetratge documental:  
- Premissa/originalitat: fins a un màxim de 20 punts.  
- Estil/tècnica: fins a un màxim de 10 punts.  
- Trama/desenvolupament: fins a un màxim de 10 punts.  
Es valorarà positivament, amb 0,5 punts, que la dona tinga un paper protagònic, sense que això supose que la valoració del guió supere els 40 punts.  
2. Els beneficiaris proposats d'aquestes ajudes seran els sol·licitants que obtinguen la màxima puntuació, sense perjuí de l'aplicació del que preveu el punt 2 del resolc segon d'aquesta resolució.  
3. La proposta que eleve la comissió tècnica avaluadora no podrà incloure cap sol·licitud que no haja aconseguit una puntuació mínima en conjunt de 25 punts, i s'ordenaran en funció de la puntuació obtinguda.  
  
4. Definicions per a la valoració dels guions:  
- Premissa/originalitat: es valorarà la claredat, l'atractiu i la solidesa de la premissa i l'originalitat de la proposta.  
- Estil/tècnica: adequació als estàndards de redacció i format de guió cinematogràfic.  
- Trama/desenvolupament: es valoraran aspectes com ara l'interés de la trama, la solidesa de l'estructura o la idoneïtat del ritme a l'estil de la pel·lícula.  
- Personatges: es valorarà la creació de personatges que desperten interés en el lector/espectador i l'evolució dels quals al llarg de la història siga coherent amb la pel·lícula que es pretén contar.  
- Disseny/concepte: es valorarà l'originalitat i la qualitat dels dissenys de tots els elements relacionats amb l'aspecte visual del projecte com a personatges, expressions, poses, escenaris, grafisme, logotips, etc.  
- Paper protagònic de la dona: als efectes d'aquesta resolució, s'entén que la dona té un caràcter protagònic en un projecte, quan es dóna alguna de les circumstàncies següents:  
Que el guió tracte un tema vinculat o enfocat principalment a la dona.  
Que la protagonista principal siga una dona, sense que compartisca el caràcter protagonista amb cap personatge masculí.  
Quan hi haja més de dues protagonistes principals que el nombre de protagonistes femenines siga superior al de protagonistes masculins.  
En els guions de documentals s'entendrà per protagonista la persona/les persones que són objecte d'aquest.  
En els documentals, no es consideren protagonistes les persones entrevistades si no són realment l'objecte de la història sinó que es limiten a aportar testimonis per a il·lustrar el tema central. Si no hi ha protagonista/es es valorarà únicament si tracta d'un tema vinculat o enfocat principalment a la dona.  
  
Sisé. Resolució de la convocatòria. Terminis  
Haurà d'ajustar-se al contingut de l'article 7 de l'ordre de bases reguladores, i el termini de resolució i publicació és de sis mesos des de la publicació de la convocatòria. En tot cas, l'esmentada resolució haurà de publicar-se en el Diari Oficial de la Generalitat Valenciana, d'acord amb el que disposa l'article 26 de la Llei general de subvencions en relació amb els articles 40 i 45 de la Llei 39/2015, d'1 d'octubre, del procediment administratiu comú de les administracions públiques i en la pàgina web de CulturArts Generalitat, www.culturartsgeneralitat.es. Les ajudes concedides es publicaran igualment en la Base de Dades Nacional de Subvencions (BDNS).  
La resolució de concessió posarà fi a la via administrativa i en contra es podrà interposar, potestativament, el recurs de reposició, davant del president de CulturArts Generalitat, en el termini d'un mes comptador des de l'endemà de la publicació, o, bé directament, recurs contenciós administratiu, davant dels jutjats contenciosos administratius de València, en el termini de dos mesos comptadors des de l'endemà de la publicació, sense perjuí de qualsevol altre que s'estime pertinent.  
  
En el cas que la convocatòria no siga resolta en el termini previst anteriorment, s'entendran desestimades totes les sol·licituds, sense perjuí de l'obligació de l'Administració de resoldre expressament continguda en la Llei 39/2015, d'1 d'octubre, del procediment administratiu comú de les administracions públiques.  
No obstant això, als beneficiaris se'ls informarà del caràcter de minimis de les ajudes concedides i de la seua subjecció al Reglament núm.1407/2013, de la Comissió, de 18 de desembre de 2013 (DOUE L 352 de 24.12.2013).  
  
Seté. Obligacions dels beneficiaris  
1. Seran obligacions dels beneficiaris:  
a) Comunicar per escrit a CulturArts Generalitat l'acceptació de l'ajuda en un termini no superior als quinze dies naturals següents al dia de la publicació de la resolució de concessió en el Diari Oficial de la Generalitat Valenciana, segons el model d'acceptació que està en aquesta convocatòria com a annex III i facilitar les dades bancàries en què les persones sol·licitants volen rebre l'import de l'ajuda, i omplir el model de domiciliació bancària que s'adjunta a aquesta convocatòria com a annex II.  
Transcorregut el dit termini sense rebre's l'acceptació expressa, es considerarà que ha desistit del seu dret a la subvenció concedida.  
b) Els beneficiaris hauran de presentar una versió del guió del projecte subvencionat fins al 29 de desembre de 2017. Sense perjuí de la llengua que corresponga a la versió original, haurà de presentar-se obligatòriament una versió en valencià del guió; en cas de no fer-ho se li revocarà l'ajuda.  
c) Comunicar la declaració actualitzada sobre subvencions sol·licitades, percebudes o concedides i pendents de percepció per altres administracions o institucions públiques o privades per a la mateixa finalitat, i justificar documentalment la quantia d'aquestes.  
d) Fer constar, en cas de realització de la pel·lícula, el patrocini per a la realització del guió de la Generalitat, i incorporar el logotip segons les normes d'identitat corporativa facilitades per CulturArts Generalitat - Institut Valencià de Cultura incloses en la seua pàgina web, www.culturartsgeneralitat.es.  
e) Justificar l'ocupació de la subvenció en la forma que s'indica en el resolc huité d'aquesta resolució, i sotmetre's a les actuacions de control financer que corresponen a la Intervenció General, en relació amb les ajudes concedides, i a la resta d'obligacions a què, amb caràcter general, es refereix l'article 113 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015) per als beneficiaris de subvencions a càrrec dels pressupostos de la Generalitat.  
f) Participar en accions que organitze la Generalitat i els seus organismes dependents per a la promoció dels guions com ara la Roda de Guions, E-Guions o qualsevol altra activitat.  
A més, els beneficiaris de les ajudes autoritzen la Generalitat i els seus organismes dependents per a realitzar amb els guions subvencionats accions de promoció a través de sessions de presentació d'aquests, disposició dels guions en la pàgina web de la Generalitat i dels seus organismes dependents o qualsevol altra activitat que la Generalitat i els seus organismes dependents consideren necessària per a la difusió i promoció d'aquests.  
g) Estar al corrent en el compliment de les seues obligacions tributàries i davant de la Seguretat Social, de conformitat amb el que preveuen els articles 22 i 23 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, la qual cosa haurà de quedar acreditada amb anterioritat a dictar-se la proposta de resolució de concessió de les ajudes.  
A aquests efectes, l'òrgan instructor comprovarà respecte de tots els beneficiaris el certificat positiu d'estar al corrent de les seues obligacions tributàries i davant de la Seguretat Social, d'acord amb el que preveu el punt 4 del resolc tercer d'aquesta resolució, a l'empara del que preveu l'article 28 de la Llei 39/2015, d'1 d'octubre, del procediment administratiu comú de les administracions públiques.  
En el cas que el sol·licitant s'haja oposat expressament a l'obtenció d'aquests certificats per CulturArts Generalitat, haurà d'aportar-los en els termes que preveu l'article 22 del Reial decret 887/2006, de 21 de juliol.  
2. Els beneficiaris hauran de complir les obligacions que amb caràcter general estableix l'article 14 de la Llei 38/2003, de 17 de novembre, general de subvencions.  
  
Huité. Justificació i pagament d'aquestes ajudes  
El pagament d'aquestes ajudes s'efectuarà per mitjà de transferència bancària segons el model de domiciliació bancària, presentat junt amb l'acceptació de l'ajuda i es realitzarà amb la justificació prèvia per part dels beneficiaris del compliment de les següents obligacions, que s'adjuntaran al model de justificació que està en aquesta convocatòria com a annex IV:  
- Presentació d'un exemplar del guió en paper, degudament enquadernat i un exemplar en suport digital (CD, USB, etc.). En el format digital haurà de presentar-se obligatòriament una versió en valencià. Igualment, haurà de presentar-se en el format digital, una versió en castellà o en un altre idioma en el cas que el guió original s'haja realitzat en una altra llengua diferent del valencià.  
- Declaració actualitzada sobre subvencions sol·licitades, percebudes o concedides i pendents de percepció, per part d'altres administracions públiques o privades per a la mateixa finalitat.  
- Declaració responsable de que les persones sol·licitants estan empadronades com a residents a la Comunitat Valenciana, llevat que es tracte de persones naturals de la Comunitat Valenciana (apartat B del model de justificació).  
Aquests documents es presentaran en el Registre de CulturArts Generalitat en un termini no superior a un mes des de la finalització de l'activitat i, en tot cas, fins al 29 de desembre de 2017. A partir d'aquest dia, el crèdit pressupostari quedarà anul·lat, i es perdrà el dret a cobrar l'ajuda concedida.  
  
Nové. Concurrència de fonts de finançament  
S'ajustaran al que estableix l'article 15 de l'ordre de bases reguladores, tenint en compte que les ajudes concedides per mitjà d'aquesta convocatòria estan acollides al règim de minimis establit en el Reglament UE número 1407/2013, de la Comissió, de 18 de desembre de 2013 (DOUE L 352, de 24.12.2013), relatiu a l'aplicació dels articles 107 i 108 del Tractat CE a les ajudes de minimis.  
  
Deu. Incompliments, criteris de graduació, responsabilitat i règim sancionador  
1. CulturArts Generalitat es reserva igualment la possibilitat de modificar o deixar sense efecte la subvenció, en cas d'incompliment d'alguna de les obligacions imposades als beneficiaris en els resolcs seté i huité d'aquesta resolució, en els terminis i les condicions assenyalats, i observar sempre el principi de proporcionalitat a què es refereix l'article 17.3.n de la Llei 38/2003, de 17 de novembre, general de subvencions.  
  
2. Les resultes que puguen produir-se per les renúncies produïdes i les minoracions que es pogueren determinar, segons el que preveu el punt segon d'aquesta resolució, podran disposar-se de conformitat amb allò que disposa l'article 7.3 de l'ordre de bases reguladores.  
3. Les infraccions i sancions es resoldran de conformitat amb allò que disposa l'article 19 de l'ordre de bases reguladores.  
  
Onze. Annexos  
Aquesta resolució inclou quatre annexos que s'indiquen a continuació:  
- Annex I. Sol·licitud  
- Annex II. Domiciliació bancària  
- Annex II. Acceptació de la subvenció  
- Annex IV. Justificació de la subvenció  
  
Dotze. Entrada en vigor  
Aquesta resolució produirà efectes l'endemà de la publicació en el Diari Oficial de la Generalitat Valenciana.  
  
Tretze. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 8, 14 i 46 de la Llei reguladora de la jurisdicció contenciosa administrativa, aquest acte, que posa fi a la via administrativa, podrà ser recorregut potestativament en reposició o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant del president de CulturArts Generalitat, en qualitat d'òrgan competent per a concedir les ajudes, en el termini d'un mes comptador des de l'endemà de la publicació en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant dels jutjats contenciosos administratius de València en el termini de dos mesos comptadors des de l'endemà de la publicació en el Diari Oficial de la Generalitat Valenciana.   
  
València, 23 de maig de 2017. El president de CulturArts Generalitat: Vicent Marzà Ibáñez.